Loksa Linnavolikogule 07.02.2019 nr 1-9/

**Määruse eelnõu edastamine**

Edastame Loksa Linnavolikogu määruse eelnõu „Loksa linna haridustöötajate töötasustamise alused“

ALGATAJA: Loksa Linnavalitsus

TÜÜP: määrus

ALUS: kohaliku omavalitsuse korralduse seadus § 6 lg 2

 põhikooli- ja gümnaasiumiseadus § 76, § 82 lg 3

koolieelse lasteasutuse seadus § 27

Eesti Vabariigi haridusseaduse § 7 lg 2 p 3

ETTEKANDJA: linnapea

Lugupidamisega

Värner Lootsmann

linnapea

Lisa:

- Seletuskiri Loksa Linnavolikogu määruse eelnõu „Loksa linna haridustöötajate töötasustamise alused“

- Loksa Linnavolikogu määruse eelnõu „Loksa linna haridustöötajate töötasustamise alused“

**Seletuskiri Loksa Linnavolikogu määruse eelnõu „Loksa linna haridustöötajate töötasustamise alused“ juurde**

Loksa Linnavolikogu määrus nr 3 „Loksa linna munitsipaalharidusasutuste juhtide ja õpetajate töötasustamise alused“ on vastu võetud 10.08.2017. Käesoleva määrusega muudetakse nimetatud määrust, mille uus pealkiri on „Loksa linna haridustöötajate töötasustamise alused“.

Uue määruse vastuvõtmise tingib asjaolu, et Vabariigi Valitsuse 20.12.2018 määrusega nr 122 „Põhikooli ja gümnaasiumi õpetajate töötasu alammäär“ kehtestati õpetajate töötasu alammäär, milleks on 1250 eurot ning mis hakkas kehtima alates 2019. aasta 01.jaanuarist. Loksa Gümnaasiumi õpetajate töötasustamise alused on sätestatud Loksa Gümnaasiumi töötasu juhendis, mille Loksa Linnavolikogu kooskõlastas 26. juunil 2014.

Lisaks on vajalik muuta lasteaiaõpetajate töötasu alammäära. Lasteaiaõpetajate tööjõukulude toetus eraldatakse Vabariigi Valitsuse 06.02.2015 määruse nr 16 „Riigieelarve seaduses kohaliku omavalitsuse üksustele määratud toetusfondi vahendite jaotamise ja kasutamise tingimused ja kord“ alusel. Toetust anti 2019. aastal omavalitsusüksusele juhul, kui KOVi otsusel on lasteaiaõpetaja töötasu alammäär 1. jaanuarist 2019. a vähemalt 90% ning magistrikraadiga või sellega võrdsustatud tasemega lasteaiaõpetajal vähemalt 100% üldhariduskooli õpetaja töötasu alammäärast toetuse saamise aastal kehtiva määruse alusel. Kohaliku omavalitsuse üksus võib toetust kasutada lasteaiaõpetajate ja tugispetsialistide tööjõukulude katmiseks või tugiteenuste kättesaadavuse tagamiseks. Õpetajate ja lasteaiaõpetajate uued alammäärad kehtivad alates 01.01.2019.

Töötasu alammäära Loksa Muusikakoolis ei ole alates 2017. aastast muudetud. Kõrgharidusega õpetaja töötasu alammäär on 735 eurot. Uue määruse kohaselt on Loksa Muusikakooli kvalifikatsiooninõuetele vaastava õpetaja töötasu alammäär vähemalt 900 eurot kuus.

Loksa Linnavolikogu 10.08.2017 määruses nr 3 „Loksa linna munitsipaalharidusasutuste juhtide ja õpetajate töötasustamise alused“ tehakse järgmised muudatused:

1. sõnastada § 1 pealkiri järgnevalt:

„Üldsätted“

1. sõnastada § 1 lõige 1 järgmiselt:

„Määrusega kehtestatakse Loksa linna munitsipaalharidusasutuste - Loksa Gümnaasiumi, Loksa Lasteaia Õnnetriinu ja Loksa Muusikakooli (edaspidi haridusasutused) direktorite, õppealajuhatajate, õpetajate, eripedagoogide, õpiabirühma õpetajate ning logopeedide töötasu alammäärad kuus.“

1. sõnastada § 2 lõige 3 punkt 2 ja 3 järgmiselt:

„1) kuni 60 lapsega haridusasutuses 1050 eurot;

2) 60 - 90 lapsega haridusasutuses 1300 eurot;

3) 90 - 200 lapsega haridusasutuses 1350 eurot;“

1. sõnastada § 3 lõige 1 järgmiselt:

„Õppealajuhataja töötasu alammäär on vähemalt 1350 eurot.

1. lisada § 3 lg 3 ja sõnastada järgmiselt:

„(3) Eripedagoogi, logopeedi, õpiabirühma õpetaja töötasu alammäär täistööajaga töötamisel on vähemalt 1250 eurot kuus.“

1. sõnastada § 4 järgmiselt:

„(1) Loksa Lasteaia Õnnetriinu töötavate kvalifikatsiooninõuetele vastavate lasteaiaõpetajate, õppealajuhataja ja logopeedi töötasu alammäärad täistööajaga töötamisel on:

1) õppealajuhataja töötasu alammäär on täistööajaga töötamisel vähemalt 1250 eurot kuus;

2) magistrikraadiga või sellega võrdsustatud tasemega lasteaiaõpetaja töötasu alammäär on täistööajaga töötamisel vähemalt 1250 eurot kuus;

3) bakalaureusekraadiga või sellega võrdsustatud lasteaiaõpetaja töötasu alammäär on täistööajaga töötamisel vähemalt 1188 eurot kuus;

4) logopeedi töötasu alammäär on täistööajaga töötamisel vähemalt 1250 eurot kuus.

(2) Lasteaiaõpetaja töötasu alammäär muutub vastavalt Vabariigi Valitsuse määruses „Riigieelarve seaduses kohaliku omavalitsuse üksustele määratud toetusfondi vahendite jaotamise ja kasutamise tingimused ja kord“ sätestatule.“

1. sõnastada 5 järgnevalt:

„Loksa Muusikakoolis töötavate kvalifikatsiooninõuetele vastavate õpetajate töötasu alammäär on vähemalt 900 eurot kuus.“

Koostas: abilinnapea Hilleri Treisalt

603 1253; hilleri.treisalt@loksa.ee

EELNÕU

Esitaja: Loksa Linnavalitsus

07.02.2019 nr 1-9/



LOKSA LINNAVOLIKOGU

**M Ä Ä R U S**

Loksa linn . veebruar 2019 nr ....

**Loksa linna haridustöötajate**

**töötasustamise alused**

Määrus kehtestatakse kohaliku omavalitsuse korralduse seaduse § 6 lõike 2, põhikooli- ja gümnaasiumiseaduse § 76 ja § 82 lõike 3, koolieelse lasteasutuse seaduse § 27, Eesti Vabariigi haridusseaduse § 7 lõike 2 punkt 3 alusel.

**§ 1. Üldsätted**

(1) Määrusega kehtestatakse Loksa linna munitsipaalharidusasutuste - Loksa Gümnaasiumi, Loksa Lasteaia Õnnetriinu ja Loksa Muusikakooli (edaspidi *haridusasutused*) direktorite, õppealajuhatajate, õpetajate, eripedagoogide, õpiabirühma õpetajate ning logopeedide töötasu alammäärad kuus.

(2) Õpetajate töötasustamisel arvestatakse õpetaja vastavust kvalifikatsiooninõuetele ning pedagoogilisi kompetentse.

(3) Direktor koostab ja esitab linnavalitsuse raamatupidamisele ja vastava valdkonna abilinnapeale kirjalikku taasesitamist võimaldavas vormis 15. septembriks ja 15. jaanuariks ülevaate haridusasutuse õpetajate ametikohtadest ja töötasustamisest. Vajadusel esitatuid ülevaateid korrigeeritakse.

**§ 2. Haridusasutuste juhid ning nende töö tasustamine**

(1) Haridusasutuste juhid on direktorid.

(2) Haridusasutuste juhtide töötasud kinnitab Loksa Linnavalitsus (edaspidi *linnavalitsus*).

(3) Haridusasutuse juhi töötasu alammäär kuus on:

1) kuni 60 lapsega haridusasutuses 1050 eurot;

2) 60 - 90 lapsega haridusasutuses 1100 eurot;

3) 90 - 200 lapsega haridusasutuses 1200 eurot;

4) 200 - 400 lapsega haridusasutuses 1550 eurot;

5) rohkem kui 400 lapsega haridusasutuses 1900 eurot.

(4) Linnavalitsusel on õigus haridusasutuse juhile haridusasutuse eelarves töötasudeks ettenähtud vahendite piires määrata:

1) kehtestatud töötasu alammäärast kõrgem töötasu, arvestades direktori haridust, tööstaaži, pedagoogilisi kompetentse, juhtimiskompetentse jms;

2) ühekordseid tasusid täiendavate tööülesannete täitmise eest või erakordsete töötulemuste eest;

3) preemiaid;

4) igakuiseid täiendavaid tasusid kokku kuus kuni 50% haridusasutuse juhile määratud töötasust kuus kas nõutavast tulemuslikuma töö eest, haridusasutuse juhiga läbiviidud tulemusvestluse põhjal või täiendavate tööülesannete eest.

(5) Õpetajate töötasu kuus kinnitab haridusasutuse juht, võttes aluseks õpetajate vastavuse kvalifikatsiooninõuetele ja arvestades pedagoogilisi kompetentse.

(6) Õpetajate töötasu alammäär on töötasu kuus 1,0 ametikohal.

**§ 3. Loksa Gümnaasiumi haridustöötajate töö tasustamine**

(1) Õppealajuhataja töötasu alammäär on 1350 eurot.

(2) Õpetaja töötasu alammäära kehtestab Vabariigi Valitsus õpetaja töötasu alammäära määrusega.

(3) Eripedagoogi, logopeedi, õpiabirühma õpetaja töötasu alammäär täistööajaga töötamisel on vähemalt 1250 eurot kuus.

**§ 4. Loksa Lasteaia Õnnetriinu õpetajate töö tasustamine**

(1) Loksa Lasteaias Õnnetriinu töötavate kvalifikatsiooninõuetele vastavate lasteaiaõpetajate, õppealajuhataja ja logopeedi töötasu alammäärad on:

1) õppealajuhataja töötasu alammäär on täistööajaga töötamisel vähemalt 1250 eurot kuus;

2) magistrikraadiga või sellega võrdsustatud tasemega lasteaiaõpetaja töötasu alammäär on täistööajaga töötamisel vähemalt 1250 eurot kuus;

3) bakalaureusekraadiga või sellega võrdsustatud lasteaiaõpetaja töötasu alammäär on täistööajaga töötamisel vähemalt 1188 eurot kuus;

4) logopeedi töötasu alammäär on täistööajaga töötamisel vähemalt 1250 eurot kuus.

(2) Töötasu alammäär muutub vastavalt Vabariigi Valitsuse määruses „Riigieelarve seaduses kohaliku omavalitsuse üksustele määratud toetusfondi vahendite jaotamise ja kasutamise tingimused ja kord“ sätestatule.

**§ 5. Loksa Muusikakooli õpetajate töö tasustamine**

Loksa Muusikakoolis töötavate kvalifikatsiooninõuetele vastavate õpetajate töötasu alammäär on vähemalt 900 eurot kuus.

**§ 6. Õpetajatele täiendavate tasude määramine**

Haridusasutuse direktoril on õigus haridusasutuse eelarves rangelt töötasudeks ettenähtud vahendite piires, määrata õpetajatele:

1. kehtestatud töötasu alammäärast kõrgem töötasu, näidates ära selle suurendamise põhjuse;
2. tasusid täiendavate tööülesannete täitmise või asendamise või eritingimustes töötamise eest või välisvahenditest rahastamisega projektide juhtimise eest kuni 50% tööd teinud isiku lepingulisest töötasust kuus. Täiendava tasu määramisel täiendavate tööülesannete täitmise eest tuleb käskkirjas näidata, milliste tööülesannete täitmise ja millise perioodi eest on täiendav tasu määratud;
3. ühekordseid preemiaid.

**§ 7. Rakendussätted**

1. Määruse § 1, § 2 lg 1, lg 2, lg 3 p 1, p 3, p 4, p 5, lg 4, lg 5, lg 6, § 3 lg 1, 2, § 4, § 6 rakendatakse tagasiulatuvalt alates 01.01.2019.
2. Määruse § 2 lg 3 p 2, § 3 lg 3 ja § 5 rakendatakse alates 01.03.2019.
3. Tunnistada kehtetuks Loksa Linnavolikogu 10.08.2017 määrus nr 3 „Loksa linna munitsipaalharidusasutuste juhtide ja õpetajate töötasustamise alused“ tunnistatakse kehtetuks.
4. Määrus jõustub kolmandal päeval pärast Riigi Teatajas avaldamist.

Rein Heina

volikogu esimees